钦定古今图书集成/明伦汇编/人事典/第031卷 > 颜氏家训 > 《少傅西涯相公六十寿诗三十八韵》
## 钦定古今图书集成/明伦汇编/人事典/第031卷 > 颜氏家训 > 《少傅西涯相公六十寿诗三十八韵》

李梦阳

“龙马十年会，崧高万古神。负图曾翊圣，间气又生申。
颖拔元无敌，清修况绝伦。生来近日月，龆龀上星辰。
怀橘休前辈，探镮祇后身。早承金马诏，竟冠玉堂宾。
讲幄时霑醉，宫坊数赐珍。文章班马则，道术孟颜醇。
绝艺邕斯上，高情颉籀邻。一挥惊霹雳，只字破风尘。
绚练王侯宅，苍茫海岳滨。幽劖光沕窟，巨榜照嶙峋。”
星灿将军碣，云垂学士珉。崖题半吴楚，墨刻遍齐秦。
振鹭天衢丽，登龙野服臻。诸生弥济济，夫子益循循。
江汉谁堪濯，桃梅自有春。空传马融帐，真慕介休巾。
忆昔逢先庙，援公辅大钧。至人虚密勿，君子以经纶。
商鼎调和切，虞廷吁咈频。“八方生气象，万物荷陶甄。
日晏离黄阁，鸡鸣侍紫宸。羹分紫驼背，袍锡锦麒麟。
顾命留元弼，今皇礼旧臣。屹然匡社稷，公论在朝绅。”
“鹑首星躔徙，龙飞岁序新。风云回甲子，天地庆兹辰。
却老形如鹤，忧时鬓若银。含凄麾贺客，雅志为蒸民。
愚也蓬蒿士，萧条塞鄙人。猥蒙嘘弱羽，从此跃涂鳞。
原宪终多病，彭宣晚见亲。临洋徒叹惋，学步转邅迍。
宝绘开蓬岛，清歌颂‘《大椿》’。”微涓宁溢海，撮土讵增岷。
古意同如此，中怀托具陈。愿为金石楫，永永济迷津。